Predkladacia správa

Ministerstvo hospodárstva SR predkladá materiál Zmena znenia a termínu plnenia úlohy č. B.77 uznesenia vlády Slovenskej republiky č. 1154 zo dňa 12. decembra 2001 ako iniciatívny materiál na rokovanie vlády SR. 

Cieľom materiálu je úprava uznesenia vlády SR číslo 1154 zo dňa 12. decembra 2001, ktorým schválila prioritné úlohy vlády Slovenskej republiky vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii z 13. novembra 2001, ktoré v bode B.77 ukladá ministrovi hospodárstva v spolupráci s predsedníčkou Úradu pre verejné obstarávanie zabezpečiť pristúpenie k Dohode o vládnych zákazkách do 1. januára 2003. 

Potreba zmeny znenia a termínu úlohy v bode B.77 vyplýva z aktuálneho vývoja 
v rámci harmonizácie s acquis communautaire v rámci kapitoly 26 (vonkajšie vzťahy). EÚ je v súčasnosti v etape revízie platného a prípravy nového acquis v oblasti verejného obstarávania (jedným z predmetov revízie je aj stanovenie nových limitov pre verejné obstarávanie) a vedú sa diskusie aj o rozsahu pokrytia (sektorov, subjektov), čo bude mať priamy dopad na doterajšie záväzky EÚ v rámci GPA. 

Prijatie nového acquis EÚ si vyžiada úpravu a harmonizáciu existujúceho legislatívneho rámca SR v tejto oblasti a bude mať zásadný vplyv na začiatok a priebeh negociácií o prístupe SR k GPA. EÚ zdôraznila, že je potrebné zabezpečiť, aby počas týchto negociácií SR a ostatné kandidátske krajiny neprijali záväzky nad rámec existujúcich záväzkov EÚ. Nakoľko však v krátkej dobe dôjde k úprave týchto záväzkov, bolo by kontraproduktívne začať v tomto období negociácie o prístupe GPA. V tomto kontexte EÚ požiadala SR o odloženie začiatku negociácií o prístupe k GPA.  

Predkladaný materiál nemá finančný, ekonomický, environmentálny vplyv a ani vplyv na zamestnanosť.

Materiál bol predmetom medzirezortného pripomienkového konania. Pripomienky jednotlivých rezortov sú v ňom zapracované.

Materiál sa na rokovanie vlády SR predkladá bez rozporov.